Ramaphosa: 'Fase van versnelde grondhervorming kom' | Maroela Media
Ramaphosa het 'n skare ANC-ondersteuners in Inanda buite Durban toegespreek. Die toespraak is deel van die viering van die ANC se 107de bestaansjaar.
Ramaphosa het gesê die grondhervormingsproses sal bydra tot die verligting van armoede en die groei van die landbou-ekonomie en werkskepping bevorder. Hy het gesê daar is geen twyfel dat die ANC groot sukses behaal het nie maar ook tydperke van "groot teëspoed" beleef het.
"Dit [die party] het periodes ervaar wat gekenmerk is deur beduidende omkering, afname en wegdrywing. Tog het dit elke keer sterker, meer verenig en meer vasbeslote geword om die stryd vir vryheid na te streef."
Ramaphosa het ook van die geleentheid gebruik gemaak om oudpres. Jacob Zuma te loof vir sy pogings om eenheid binne die regerende party te bewerkstellig.
Zuma het langs Baleka Mbete, speaker van die parlement, Sihle Zikalala, ANC-voorsitter in KwaZulu-Natal, en Zandile Gumede, die ANC se eThekwini-voorsitter, op die verhoog gesit terwyl Ramaphosa sy toespraak gelewer het.
Die land en die ANC het sedert die Nasrec-konferensie 'n era van vernuwing ingegaan, het Ramaphosa gesê. Ramaphosa is by dié konferensie tot ANC-president verkies.
"Terwyl ons op verskeie gebiede deurslaggewend was, is ons taak nog nie voltooi nie en bestaan die potensiaal vir omkering nog steeds," het hy gesê.
"Waar nodig, het ons maatreëls getref om kaders te hanteer wat die integriteit van die beweging en die etiese standaarde van openbare verteenwoordigers en ANC-leiers ondermyn het. Dit is een van die moeilikste dinge van organisatoriese take, maar ons bly vasbeslote in ons pogings om afwykende en afkeuringswaardige praktyke uit te roei, " het hy gesê.
Ramaphosa het Suid-Afrika 'n nasie onder nasies genoem, 'n verenigde, nie-rassige demokrasie wat gegrond is op die beginsel van gelyke regte vir almal.
Hy het die land se grondwet, demokratiese instellings, onafhanklike regbank, vrye media en aktiewe burgerskap geprys.
Hy kan baie strooi praat
As SA n werklikke nie rassige land was soos die President dit beweer, dan sou regstellende aksie mos nie kon werk nie.